Dobro jutro / Dok me ljubav nije našla
Dobro jutro / Dok me ljubav nije našla peta je singl ploča sarajevske interpretatorke Ismete Dervoz, koju je snimila nakon odlaska iz grupe Ambasadori. Objavila ju je 1981. izdavačka kuća Diskoton. Muziku za obje pjesme napisao je Kemal Monteno, dok je aranžmane uradio Ranko Rihtman. Na A-strani je pop pjesma "Dobro jutro" koju je Dervoz prvi put otpjevala na festivalu Vaš šlager sezone 1981. Tekst je napisala Maja Perfiljeva. Na B-strani je "Dok me ljubav nije našla" za koju je tekst napisao Mišo Marić. Pjevačku izvedbu Ismete Dervoz u obje pjesme pratio je Revijski orkestar Radiotelevizije Sarajevo kao i prateće pjevačice. Komponirane su u stilu plesne pop muzike i šlagera pogodnom za izvedbe na festivalima ove vrste muzike, koja je u to vrijeme bila veoma popularna. I na ovoj singl ploči Ismeta Dervoz predstavila se publici kvalitetnim pjevačkim izvedbama, koje su se nerijetko mogle čuti na tadašnjim jugoslavenskim radio i televizijskim stanicama. Dizajn za omot uradio je Aleksandar Domazet.